**Εθνικός Κανονισμός Συντονισμού Ελληνικών Αερολιμένων**

Έχοντας υπόψη:

1. το ν. 4757/2020 (Α’240) «Σύσταση, λειτουργία και αρμοδιότητες Αρχής Πολιτικής Αεροπορίας, ρύθμιση ζητημάτων Υπηρεσίας Πολιτικής Αεροπορίας και άλλες διατάξεις αρμοδιότητας του Υπουργείου Υποδομών και Μεταφορών», όπως ισχύει,
2. τον Κανονισμό (ΕΟΚ) 95/93 του Συμβουλίου της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες, όπως ισχύει,
3. το ν. 4233/2014 (Α’22) «Εθνική Αρχή Συντονισμού Πτήσεων και άλλες διατάξεις», όπως ισχύει, και ιδιαίτερα το άρθρο 2 αυτού,
4. το ν. 2690/1999 (Α’ 45) περί κύρωσης του Κώδικα Διοικητικής διαδικασίας και άλλες διατάξεις,
5. το γεγονός ότι από τη δημοσίευση του παρόντος Εθνικού Κανονισμού δεν προκαλείται δαπάνη σε βάρος του κρατικού προϋπολογισμού,

**ΑΠΟΦΑΣΙΖΟΥΜΕ**

**Άρθρο 1**

# Ορισμοί – Σκοπός – Πεδίο Εφαρμογής

1. Για τους σκοπούς του παρόντος ισχύουν οι ακόλουθοι ορισμοί:

α) Εθνική Αρχή: Η με τον Ν. 4757/2020 συσταθείσα Αρχή Πολιτικής Αεροπορίας.

β) Εθνικός Συντονιστής: Ο με τον Ν. 4233/2014 – όπως τροποποιήθηκε με τον Ν. 4850/2021 – Εθνικός Οργανισμός Συντονισμού Πτήσεων.

γ) Επιτροπή Συντονισμού: H Επιτροπή Συντονισμού που ορίζεται για έναν ή περισσότερους αερολιμένες.

δ) Φορέας Διαχείρισης: Το Νομικό Πρόσωπο που έχει την ευθύνη διαχείρισης αερολιμένων.

2. Σκοπός του παρόντος Εθνικού Κανονισμού αποτελεί η ομαλή λειτουργία των ελληνικών αερολιμένων.

3. Ο παρόν Εθνικός Κανονισμός εφαρμόζεται σε όλους τους «συντονισμένους ή με ευκολίες προγραμματισμού αερολιμένες», κατά την έννοια του Κανονισμού (ΕΟΚ) 95/93, όπως ισχύει.

# Άρθρο 2

**Διενέργεια Πτήσεων σε Συντονισμένους ή με Ευκολίες Προγραμματισμού Αερολιμένες**

1. Δεν επιτρέπεται η πραγματοποίηση πτήσης από και προς τους συντονισμένους αερολιμένες καθώς και τους χαρακτηρισμένους ως με ευκολίες συντονισμού αερολιμένες άνευ εγκεκριμένου χρόνου χρήσης (slot ή schedule, ανάλογα με την κατηγορία του αερολιμένα).

Η πρόβλεψη αυτή αφορά και στις πτήσεις με αεροσκάφη Γενικής Αεροπορίας (General Aviation – Business Aviation), καθώς και τις πτήσεις Air Taxi, κατά την έννοια του Κανονισμού (ΕΟΚ) 95/93.

2. Από τις ρυθμίσεις της παραγράφου 1 του παρόντος άρθρου εξαιρούνται τα εξής είδη πτήσεων:

* όλες οι VFR πτήσεις,
* πτήσεις που εκτρέπονται σε εναλλακτικό αερολιμένα για τεχνικούς η μετεωρολογικούς λόγους,
* πτήσεις που πραγματοποιούνται για ανθρωπιστικούς σκοπούς,
* πτήσεις σε αποστολές έρευνας και διάσωσης,
* υγειονομικές πτήσεις,
* κρατικές πτήσεις,
* στρατιωτικές πτήσεις.

Ορισμένα εκ των ανωτέρω είδη πτήσεων δύναται να απαλείφονται από τις εξαιρέσεις σε περιπτώσεις αερολιμένων που η χωρητικότητα δεν επαρκεί για τις εκτελούμενες ή τις προγραμματιζόμενες πτήσεις. Οι προτεινόμενες αλλαγές καθιερώνονται μέσω τοπικών κανόνων, αφού προηγηθεί ανάλυση ζήτησης και χωρητικότητας, διαβούλευση με τα ενδιαφερόμενα μέρη και έγκριση από την αρμόδια Επιτροπή Συντονισμού.

3. Η αίτηση για χορήγηση διαθέσιμου χρόνου χρήσης (slot ή schedule) υποβάλλεται από τον ενδιαφερόμενο στον Εθνικό Συντονιστή.

4. Ο έλεγχος όλων των παραμέτρων συντονισμού ανά αερολιμένα διενεργείται από τον Εθνικό Συντονιστή. Για το ωράριο λειτουργίας του αερολιμένα ενημερώνεται ο Εθνικός Συντονιστής από τον Φορέα Διαχείρισης.

5. Ακύρωση χορηγηθείσης χρονοθυρίδας πρέπει να κοινοποιείται έγκαιρα κι εγγράφως στον Εθνικό Συντονιστή, αμέσως μόλις ληφθεί σχετική απόφαση από τον αερομεταφορέα και το αργότερο τρεις (3) εβδομάδες πριν την ημερομηνία της πτήσης, εκτός αν ορίζεται διαφορετικά στον Κανονισμό (ΕΟΚ) 95/93.

6. Για την εκτέλεση ad hoc πτήσεων οι ενδιαφερόμενοι, πέραν των ανωτέρω, οφείλουν να συμβουλεύονται το AIP Greece και τα αντίστοιχα NOTAMs των συντονισμένων και με ευκολίες προγραμματισμού αερολιμένων για ενημέρωση επί των τοπικών κανόνων.

7. Ο αερομεταφορέας οφείλει να γνωστοποιεί στον Εθνικό Συντονιστή:

α. κάθε στοιχείο που αποδεικνύει την έγκυρη άδεια εκμετάλλευσής του,

β. τον φορολογικό εκπρόσωπό του στην Ελλάδα ή τον οικονομικά υπεύθυνο εκ μέρους του έναντι τόσο του Εθνικού Συντονιστή, όσο και των διαδικασιών κυρώσεων, που προβλέπονται στον παρόντα Εθνικό Κανονισμό.

**Άρθρο 3**

**Αλλαγή Χαρακτηρισμού Αερολιμένων**

Για αλλαγή χαρακτηρισμού αερολιμένα, ο Φορέας Διαχείρισης οφείλει:

* να εκπονεί σε συνεργασία με τον Εθνικό Συντονιστή πλήρη ανάλυση ζήτησης και χωρητικότητας, με μεθοδολογία που χρησιμοποιεί κοινά αναγνωρισμένες βέλτιστες πρακτικές,
* να πραγματοποιεί διαβούλευση με τα ενδιαφερόμενα μέρη.

Η αίτηση κατατίθεται στην Εθνική Αρχή τουλάχιστον τριάντα (30) ημέρες νωρίτερα από τις επίσημες ημερομηνίες αλλαγής χαρακτηρισμού αερολιμένων.

**Άρθρο 4**

**Επιτροπή Συντονισμού**

Η Εθνική Αρχή διασφαλίζει τη συγκρότηση και λειτουργία Επιτροπής Συντονισμού στους αερολιμένες που έχουν χαρακτηριστεί πλήρως συντονισμένοι, η οποία θα επικουρεί, συμβουλευτικώς, τον Εθνικό Συντονιστή, κατά τα προβλεπόμενα στην παρ. 1 του άρθρου 5 του Κανονισμού (ΕΟΚ) 95/93.

Η σύγκλιση της Επιτροπής πραγματοποιείται σε εύλογο χρονικό διάστημα πριν από την έναρξη της προετοιμασίας κάθε περιόδου συντονισμού και το αργότερο επτά (7) ημέρες πριν από την επιβεβαίωση και δημοσίευση των τελικών παραμέτρων συντονισμού.

**Άρθρο 5**

**Παράμετροι Συντονισμού**

1. Η Εθνική Αρχή διασφαλίζει τον καθορισμό παραμέτρων συντονισμού, κατά τα προβλεπόμενα στο άρθρο 6 του Κανονισμού (ΕΟΚ) 95/93.

2. Προκειμένου περί αλλαγής παραμέτρων συντονισμού, κάθε Φορέας Διαχείρισης οφείλει να εισηγείται προς την Εθνική Αρχή και την Επιτροπή Συντονισμού μελέτη χωρητικότητας αερολιμένα χρησιμοποιώντας κοινά αναγνωρισμένες πρακτικές και μεθοδολογία.

Με βάση τις πληροφορίες που παρέχονται, ο Εθνικός Συντονιστής δύναται να προετοιμάζει αξιολόγηση για τον αντίκτυπο, όπου κρίνεται απαραίτητο, είτε κατόπιν αιτήματος μέλους της Επιτροπής Συντονισμού. Τα ως άνω δύνανται να γίνονται διαθέσιμα στα ενδιαφερόμενα μέρη κατόπιν αιτήματός τους.

3. Σε έκτακτες περιπτώσεις αλλαγής παραμέτρων, που έχουν ως αντίκτυπο μείωση της χωρητικότητας του αερολιμένα (πχ. έργα διαδρόμου), οι νέες παράμετροι πρέπει να γνωστοποιούνται στην αρμόδια Επιτροπή Συντονισμού και να κοινοποιούνται στον Εθνικό Συντονιστή έγκαιρα, και ιδανικά πριν από την αποστολή των ιστορικά κατοχυρωμένων δικαιωμάτων της εκάστοτε περιόδου, ώστε ο τελευταίος να δύναται να προβεί σε όλες στις απαιτούμενες ενέργειες.

4. Σε περίπτωση που κρίνεται απαραίτητη η τροποποίηση ή ακύρωση χρονοθυρίδων που έχουν κατοχυρώσει ιστορικό δικαίωμα, οι διαδικασίες οφείλουν να διέπονται από τις αρχές της ίσης μεταχείρισης, της μη-διάκρισης και να είναι σύμφωνες με τους κανόνες διαφάνειας προς όλους τους αερομεταφορείς.

**Άρθρο 6**

**Eπιβολή υποχρεώσεων παροχής δημόσιας υπηρεσίας**

Χορηγηθείσες χρονοθυρίδες πτήσεων στο πλαίσιο επιβολής Υποχρεώσεων Παροχής Δημόσιας Υπηρεσίας δεν προσμετρώνται κατά τον υπολογισμό δικαιώματος νεοεισερχόμενου αερομεταφορέα, όπως αυτός ορίζεται από τον Κανονισμό (ΕΟΚ) 95/93.

**Άρθρο 7**

**Διαδικασίες που έπονται της ανάκλησης ή αναστολής του Πιστοποιητικού Αερομεταφορέα**

Στις περιπτώσεις όπου η άδεια εκμετάλλευσης αερομεταφορέων έχει ανακληθεί ή ανασταλεί, εφαρμόζεται η ακόλουθη διαδικασία:

Α) Ο Αερομεταφορέας οφείλει να προσκομίσει στον Εθνικό Συντονιστή, εντός ταχθείσας από τον Συντονιστή εύλογης προθεσμίας, στοιχεία που αποδεικνύουν ευκρινώς την έγκυρη άδεια εκμετάλλευσης ή σαφή στοιχεία που αποδεικνύουν τη δυνατότητα να επιχειρήσει (π.χ. στοιχεία εξαγοράς ή επένδυσης). Σε αντίθετη περίπτωση, ανακαλούνται οι χρονοθυρίδες που του έχουν διατεθεί.

Β) Εφόσον έχει καταβληθεί προσπάθεια επικοινωνίας από τον Εθνικό Συντονιστή είτε άμεσα με τον αερομεταφορέα ή μέσω των εξουσιοδοτημένων εκπροσώπων/διαχειριστών των χρονοθυρίδων και δεν έχουν παρασχεθεί οι αναγκαίες, κατά την κρίση του Συντονιστή, πληροφορίες για έγκυρη άδεια εκμετάλλευσης, ο Εθνικός Συντονιστής δύναται να ορίσει προθεσμία συμμόρφωσης, έως τρεις (3) μήνες, πριν προχωρήσει στην ανάκληση των χορηγηθεισών χρονοθυρίδων/προγραμμάτων.

Γ) Στην περίπτωση όπου έχουν παρασχεθεί σχετικές πληροφορίες, αυτές εξετάζονται από τον Εθνικό Συντονιστή, ο οποίος και ορίζει τη σχετική διαδικασία και την προβλεπόμενη προθεσμία, ανάλογα με την εκάστοτε υπόθεση, λαμβάνοντας υπόψη τα οριζόμενα στο παρόν, στο πλαίσιο της ίσης μεταχείρισης και της μη-διάκρισης.

Δ) Η ανάκληση των χορηγηθεισών χρονοθυρίδων/προγραμμάτων πραγματοποιείται αποκλειστικά και μόνον εφόσον έχει παρέλθει η ορισθείσα από τον Εθνικό Συντονιστή προθεσμία συμμόρφωσης, ώστε αυτές να επιστραφούν στο κοινό σύστημα εκμετάλλευσης.

**Άρθρο 8**

# Μακρά παραμονή αεροσκαφών εμπορικών πτήσεων στους Συντονισμένους Αερολιμένες

1. Χρόνος παραμονής αεροσκαφών στο έδαφος που υπερβαίνει τα εκατόν-είκοσι (120) λεπτά στους συντονισμένους αερολιμένες ορίζεται ως μακρά παραμονή.

2. Σε περίπτωση αιτήματος για χορήγηση χρονοθυρίδας που αφορά σε πτήση μακράς παραμονής, ο Εθνικός Συντονιστής προβαίνει σε κατανομή των χρονοθυρίδων σύμφωνα με τις παραμέτρους κάθε αερολιμένα, χωρίς να απαιτείται τελική έγκριση από τον Φορέα Διαχείρισης του αερολιμένα.

3. Η εκάστοτε αρμόδια Επιτροπή Συντονισμού δύναται να θεσπίζει ειδικούς τοπικούς κανόνες παραμονής αεροσκαφών, για αερολιμένες που αντιμετωπίζουν σοβαρά επιχειρησιακά προβλήματα.

4. Κατά παρέκκλιση της παραγράφου 1 του παρόντος άρθρου, o Φορέας Διαχείρισης ενός αερολιμένα δύναται να καθορίσει περιορισμό παραμονής αεροσκαφών στο έδαφος:

i) δημοσιεύοντας την πληροφορία στις παραμέτρους συντονισμού του δαπέδου στάθμευσης αεροσκαφών του Αερολιμένα με έγκριση από την Επιτροπή Συντονισμού ή

ii) με έγκαιρη δημοσίευση σε NOTAM, όταν πρόκειται για επιχειρησιακούς παράγοντες που επηρεάζουν τους ανάλογους πόρους του αερολιμένα (π.χ. events, airshows, exercises, repairs) και για τον χρόνο διάρκειας των εν λόγω παραγόντων.

5. Για την απόκτηση έδρας (home base) σε ένα αερολιμένα, απαιτείται η προηγούμενη σύμφωνη γνώμη του φορέα λειτουργίας του αερολιμένα. Η σχετική απόφαση κοινοποιείται στον Εθνικό Συντονιστή.

**Άρθρο 9**

**Παρακολούθηση Πτήσεων και Δεδομένα Πτήσεων**

1. Ο Εθνικός Συντονιστής είναι ο αποκλειστικός υπεύθυνος για την παρακολούθηση της συμμόρφωσης των αερομεταφορέων με τις εγκεκριμένες χρονοθυρίδες (slot) ή προγράμματα (schedules) που τους έχουν διατεθεί και μεριμνά για την προσήκουσα τήρηση των σχετικών όρων χρήσης εκ μέρους των αερομεταφορέων.

2. Οι Φορείς Επίγειας Εξυπηρέτησης και οι Φορείς Λειτουργίας των αερολιμένων οφείλουν να διαβιβάζουν στον Εθνικό Συντονιστή όλα τα διαθέσιμα στοιχεία με χρόνους και χαρακτηριστικά που έχουν προγραμματιστεί οι πτήσεις και τους χρόνους και χαρακτηριστικά που πραγματικά εκτελέστηκαν καθώς και όσα άλλα στοιχεία κρίνει ο Εθνικός Συντονιστής ότι είναι απαραίτητα για τη διεκπεραίωση του έργου του, στη ζητηθείσα από τον τελευταίο μορφή και συχνότητα.

3. Η πλήρης και προσήκουσα παροχή των στοιχείων της ως άνω παρ. 2 αποτελεί προϋπόθεση για τη διεκπεραίωση της διαδικασίας Παρακολούθησης Πτήσεων και τον εντοπισμό ασυνεπειών στους συντονισμένους και με ευκολίες προγραμματισμού αερολιμένες.

4. Ο Φορέας Διαχείρισης συντονισμένου αερολιμένα δύναται να συστήνει Επιτροπή Παρακολούθησης Επιδόσεων Αερομεταφορέων σε σχέση με τις χρονοθυρίδες (slots) που τους έχουν χορηγηθεί, με κύριο στόχο τη βελτίωση της συνέπειας, την καταπολέμηση των παραβιάσεων των εγκεκριμένων χρονοθυρίδων και την υποβολή προτάσεων προς τον Εθνικό Συντονιστή. Ο ρόλος της Επιτροπής Παρακολούθησης είναι αμιγώς συμβουλευτικός.

**Άρθρο 10**

**Τήρηση χρονοθυρίδων και προγραμμάτων**

1. Oι αερομεταφορείς οφείλουν να επιχειρούν πτήσεις σύμφωνα με τις εγκεκριμένες χρονοθυρίδες ή συμφωνημένα προγράμματα.

2. Πραγματοποίηση πτήσης χωρίς εγκεκριμένη από τον Εθνικό Συντονιστή χρονοθυρίδα συνιστά παραβίαση.

3. Πτήση σε διαφορετικούς χρόνους ή με διαφορετικά χαρακτηριστικά (π.χ. τύπους αεροσκάφους, εντός ή εκτός ζώνης Schengen προορισμός, τύπος πτήσης κ.ο.κ) από τα εγκεκριμένα, χωρίς προηγούμενη έγκριση από τον Εθνικό Συντονιστή, συνιστά παραβίαση χρονοθυρίδας.

4. Διατήρηση χρονοθυρίδων χωρίς πρόθεση πραγματοποίησης πτήσης συνιστά παραβίαση.

5. Κατά την παρακολούθηση πριν από την πραγματοποίηση πτήσης και μετά από εφαρμογή του άρθρου 9 παρ. 2, ο Εθνικός Συντονιστής:

1. συλλέγει πληροφορίες από τους φορείς διαχείρισης αερολιμένων και τους φορείς επίγειας εξυπηρέτησης και εξουσιοδοτημένους εκπροσώπους και διενεργεί ελέγχους συμμόρφωσης σύμφωνα με τις εγκεκριμένες χρονοθυρίδες/προγράμματα.
2. συντάσσει μία (1) προειδοποίηση συμμόρφωσης.

6. Κατά την παρακολούθηση μετά από την πραγματοποίηση πτήσης και μετά από εφαρμογή παρ. 2 του άρ. 9, ο Εθνικός Συντονιστής:

1. συλλέγει πληροφορίες για πραγματοποιηθείσες πτήσεις και εντοπίζει αυτές που επιχειρούν σε παραβίαση των διατάξεων του Κανονισμού (ΕΟΚ) 95/93 και του παρόντος Εθνικού Κανονισμού,
2. επικοινωνεί με τους εν λόγω αερομεταφορείς συντάσσοντας ειδοποίηση παραβίασης κι εκκινεί διάλογο, με στόχο την επίλυση της ασυμφωνίας ή υποβάλλοντας αίτημα διορθωτικών κινήσεων,
3. προβαίνει σε ανάλογες διοικητικές κυρώσεις για σκόπιμες (π.χ. προγραμματισμός πτήσης σε διαφορετικούς χρόνους από τη χρονοθυρίδα) και επαναλαμβανόμενες [δύο (2) ή περισσότερες] παραβιάσεις ή αναλογικά και κατά περίπτωση για παραβιάσεις μεμονωμένων (ad hoc) χρονοθυρίδων, όπου δεν μπορεί να οριστεί επαναληψιμότητα.
4. εισηγείται προς την Εθνική Αρχή την επιβολή χρηματικών κυρώσεων για παραβιάσεις των διατάξεων του παρόντος άρθρου.

7. Ο Εθνικός Συντονιστής δημοσιεύει διευκρινιστικές οδηγίες για τη διαδικασία παρακολούθησης πτήσεων που συνάδουν με τον Κανονισμό (ΕΟΚ) 95/93 καθώς και με τις διατάξεις του παρόντος Εθνικού Κανονισμού.

**Άρθρο 11**

**Κυρώσεις σε Συντονισμένους Αερολιμένες**

1. Η σκόπιμη παράβαση των διατάξεων του άρθρου 10 του παρόντος, στις οποίες δεν υπήρξε αποδεκτή από τον Εθνικό Συντονιστή αιτιολόγηση του αερομεταφορέα, επιφέρει διοικητικές και χρηματικές κυρώσεις.

2. Ο προσδιορισμός και η διαδικασία επιβολής των διοικητικών κυρώσεων καθορίζονται με Απόφαση του Εθνικού Συντονιστή, όπως προβλέπει ο Κανονισμός (ΕΟΚ) 95/93.

3. Ο προσδιορισμός και η διαδικασία επιβολής των χρηματικών κυρώσεων καθορίζονται με Απόφαση της Εθνικής Αρχής, σύμφωνα με το άρθρο 33 του ν. 4757/2020, κι έπειτα από εισήγηση του Εθνικού Συντονιστή.

4. Με τεκμηριωμένη Απόφαση, ο Εθνικός Συντονιστής εισηγείται προς την Εθνική Αρχή την επιβολή χρηματικών κυρώσεων.

**Άρθρο 12**

**Εξαιρέσεις**

Από το πεδίο εφαρμογής του άρθρου 11 του παρόντος εξαιρούνται οι πτήσεις για τις οποίες η απόκλιση χρόνων ή χαρακτηριστικών πτήσης από τη χορηγηθείσα χρονοθυρίδα οφείλεται σε επιχειρησιακούς παράγοντες κι απρόβλεπτες ή αναπόφευκτες καταστάσεις, που δεν τελούν υπό τον έλεγχο του αερομεταφορέα (π.χ. καιρικές συνθήκες, καθυστερήσεις εναέριας κυκλοφορίας, παράγοντες τεχνικής εκμετάλλευσης αεροσκάφους κ.ο.κ).

**Άρθρο 13**

**Κατάργηση Διατάξεων**

Από την έναρξη ισχύος της παρούσης καταργείται η υπ’ αριθ. ΥΠΑ/Δ3/Α-Β/5899/1774/4-3-2015 Απόφαση του Διοικητού της Υπηρεσίας Πολιτικής Αεροπορίας περί «Έγκρισης της υπ’ αριθ. 4 Αερολιμενικής Διάταξης» (ΦΕΚ 355 Β’).

**Άρθρο 14**

**Ισχύς**

Η ισχύς του παρόντος αρχίζει από την ημέρα δημοσίευσής του στην Εφημερίδα της Κυβερνήσεως.

Η Απόφαση αυτή να δημοσιευθεί στην Εφημερίδα της Κυβερνήσεως.